Atický červenofigúrový pyxis, Boreas prenasledujúci Óreithyiu, cca 440 pred Kr. Národné archeologické múzeum v Aténach.
**Euaión** (starogr. *Εὐαίων*) bol staroveký aténsky maliar červenofigúrových váz, činný približne v polovici 5. stor. pred Kr.

Euaión, aténsky maliar červenofigúrových váz z obdobia okolo polovice 5. storočia pred Kr. bol umelec, ktorého skutočné meno nie je známe. Zatiaľ čo totožnosť väčšiny starogréckych maliarov váz je neznáma, mnohých možno identifikovať podľa ich charakteristických umeleckých štýlov.

Menom Euaión ho nazval britský archeológ John Beazley podľa mena Euaión (na týchto vázach ho takmer vždy sprevádzal epiteton *καλός*, *KALOS EUAIÓN* - „pekný Euaión"), ktorým označil niektoré svoje vázy. V štyroch prípadoch bol na vázach špecifikovaný ako syn Aischyla (*ΕΥΑΙΟΝ ΚΑΛΟΣ ΑΙΣΧΥΛΟ* - „pekný Euaión syn Aischyla", Euaión bol syn Aischyla, slávneho aténskeho dramatika. Bol obľúbeným námetom v gréckej vázovej maľbe, keďže ho s nápisom stotožňovalo aj mnoho iných umelcov). Maliarovi Euaiónovi, jednému z najplodnejších nasledovníkov Dourisa, znalci na základe jeho štýlu (aj podľa výtvarných scén), pripísali mnoho červenofigúrových váz.

Špecifickým pre maliarske diela Euaióna sú hlavne kompozície dvoch ľudí s malými hlavami a štíhlymi postavami. K jeho obľúbeným postavám patrila nahá mládež (napr. červenofigúrový kylix z Vatikánskych múzeí, inv. č. 16558). Charakteristická je kresba hlavy a vlasov s krátkymi kaderami na čele a zátylku a dlhšími prameňmi na spánkoch pred uchom. Postavy maliara Euaióna, či už športovci, postavy z kómosov (z veselých sprievodov, zábav), mužov, žien alebo satyrov a mainád, sú väčšinou namaľované na dne, a to v tonde pohárov (čaší zv. kylix), na ktoré sa špecializoval, ale zdobil aj iné keramické nádoby, ako napríklad nádobky pyxis.

Referencie
----------

1. 1 2 3  Natalʹi︠a︡ Alekseevna Sidorova, Olʹga Vilenovna Tugusheva. *Gosudarstennyĭ Muzeĭ Izobrazitel'nykh Iskusstv Pushkina*. Roma : L'ERMA di BRETSCHNEIDER, 1993. ISBN 978-88-8265-108-4. S. 51.
2. 1 2 3  Martin Robertson. *The Art of Vase-Painting in Classical Athens*. Cambridge : Cambridge University Press, 1992. ISBN 978-05-2133-881-3. S. 219.
3. 1 2  Anna A. Lamari, Franco Montanari, Anna Novokhatko. *Fragmentation in Ancient Greek Drama*. Berlin : Walter de Gruyter GmbH & Co KG, 2020. ISBN 978-31-1062-169-3. S. 211.
4. ↑  Metropolitan Museum of Art (New York, N.Y.). *The Metropolitan Museum of Art*. New York : Metropolitan Museum of Art, 1975. ISBN 978-08-7099-141-7. S. 129.
5. ↑  Alexandra Ann Carpino. *Discs of Splendor*. Madison : Univ of Wisconsin Press, 2003. ISBN 978-02-9918-990-7. S. 31.
6. ↑  Caroline Vout. *Exposed: The Greek and Roman Body - Shortlisted for the Anglo-Hellenic Runciman Award*. London : Profile Books, 2022. ISBN 978-17-8283-573-8. S. 73.
7. ↑  František Štraus. *Príručný slovník literárnovedných termínov*. Bratislava : Vydavatel̓stvo Spolku slovenských spisovatel̓ov, 2001. ISBN 978-80-8061-065-4. S. 161.
8. ↑  Sally Rutherfurd Roberts. *The Attic Pyxis*. Chicago : Ares Publishers, 1972. ISBN 978-08-9005-210-5. S. 130.

Iné projekty
------------


|  |  |
| --- | --- |
| Portal | Umelecký portál |

Commons
* Spolupracuj na Commons Commons ponúka multimediálne súbory na tému **Euaión (maliar)**